En 18-årig kvinde har anmeldt, at hun er blevet voldtaget af to mænd, mens en tredje så på. Nu efterlyser Sydøstjyllands Politi de tre mænd.

Det oplyser politiet i en pressemeddelelse.

Voldtægten skal være sket i et hus på landet natten til onsdag. Kvinden havde været i byen med sine veninder i Vejle.

Da hun omkring klokken 4.00 om natten ville hjem, stødte hun på de tre mænd, som lokkede hende ind i en bil.

Mændene kørte derefter kvinden til et hus. Med trusler tvang de hende ind i huset, hvorefter to af dem voldtog hende, mens den sidste overværede.

Politiet opfordrer mændene til selv at henvende sig til politiet. Derudover er politiet interesseret i at tale med personer, der kan have kendskab til de tre mænd, eller eventuelt har set noget den nat.

Kvinden har fortalt, at hun blev kørt i bilen i omkring 20 eller 30 minutter. De kørte ad Grejsdalsvej ud af Vejle.

Huset, som hun blev bragt til, beskrives som et hvidt toplans hus med sort tag, hvor der i indkørsel skulle være opsat to gynger med sæder af bildæk.

De tre mænd beskrives som værende i alderen 18-20 år.

/ritzau/